《秋郊偶成》
明代·江源

陪祀归涂足胜游，西风节物豁吟眸。黄云万顷三农庆，红树千林一色秋。

几处好山迎马去，谁家新竹出墙抽。天公为我安诗料，并辔何妨共唱酬。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。